VirAnder, Bernice West blom op Top-20Bernice West, die jong sangeres wat in 2019 as naaswenner van die kykNET-talentsoekprogram Maak my famous aangewys is, betree vandeesweek die Maroela Media Afrikaanse Top-20 in die 15de posisie met haar debuutenkelsnit, “Sonop-blom”. West het ook onlangs ŉ kontrak met Inhoud Huis gesluit. Inhoud Huis verteenwoordig A-lys-sangers soos Jo Black, Appel, Roan Ash, Leah en Robbie Wessels. West is ook te sien in kykNET se musiekvideo vir die liedjie “Ons is familie”. Dié musiekvideo is gemaak ter viering van kykNET se 20 jaar van vermaak. Die groep VirAnder betree die Top-20 in die 18de plek met “Sing ŉ Hallelujah”. Dit is ŉ vertaalde weergawe van die Amerikaanse groep Bethel Music se “Raise a Hallelujah”. Die enkelsnit, wat in 2019 uitgereik is, was die afgelope week onder die top-20 afgelaaide liedjies op iTunes. Elandré neem vandeesweek die no. 1-posisie in. In vandeesweek se Maroela Media Afrikaanse Top-20 is daar agt snitte wat styg en agt wat daal, twee wat onveranderd bly en twee nuwe enkelsnitte wat hul toetrede tot die Top-20 maak.